ถนนรัชดาภิเษก - วิกิพีเดีย

# ถนนรัชดาภิเษก

### จากวิกิพีเดีย สารานุกรมเสรี

สารานุกรมประเทศไทย
...

ถนนรัชดาภิเษก (Thanon Ratchadaphisek) เป็นถนนวงรอบจากสี่แยกท่าพระผ่านสะพานกรุงเทพ ตัดผ่านถนนพระรามที่ 4 ถนนสุขุมวิท ถนนเพชรบุรีตัดใหม่ ถนนพระราม9 ถนนลาดพร้าว ถนนวิภาวดีรังสิต ข้ามสะพานพระราม7 รวมกับถนนจรัลสนิทวงศ์และมาบรรจบที่สี่แยกท่าพระ (วงแหวนรอบกลาง)

## [แก้] ประวัติ

ถนนรัชดาภิเษกเป็นถนนที่สร้างขึ้นตามกระแสพระราชดำริในพระบาทสมเด็จพระเจ้าอยู่หัวภูมิพลอดุลยเดชที่พระราชทานเกี่ยวกับการแก้ไขปัญหาการจราจรในเขตนครหลวงกรุงเทพธนบุรี เมื่อ พ.ศ. 2514 จอมพล ถนอม กิตติขจร นายกรัฐมนตรีในขณะนั้น ได้เข้าเฝ้าเพื่อกราบบังคมทูลเรื่องพระราชพิธีรัชดาภิเษก (Silver Jubilee) พระบาทสมเด็จพระเจ้าอยู่หัวได้พระราชทานแนวพระราชดำรัสเพื่อแก้ไขปัญหาการจราจรเป็นครั้งแรก โดยมีพระราชประสงค์ให้สร้างถนนเพิ่มขึ้นเป็นถนนวงแหวนเพื่อพระราชทานเป็นของขวัญแก่ประชาชนแทนการสร้างพระบรมราชานุสาวรีย์ เนื่องในวโรกาสพระราชพิธีรัชดาภิเษก คณะรัฐมนตรีได้มีมติเมื่อวันที่ 16 มีนาคม พ.ศ. 2514 ให้จัดสร้างถนนวงรอบขึ้นน้อมเกล้าน้อมกระหม่อมถวายเป็นพระบรมราชานุสรณ์ในวโรกาสพระราชพิธีรัชดาภิเษก ซึ่งพระบาทสมเด็จพระเจ้าอยู่หัวภูมิพลอดุลยเดชได้เสด็จเถลิงถวัลยราชสมบัติครบ 25 ปี ในวันที่ 5 พฤษภาคม พ.ศ. 2514 โดยรัฐบาลได้กราบบังคมทูลขอพระราชทานชื่อถนนวงรอบว่า ถนนรัชดาภิเษก พระบาทสมเด็จพระเจ้าอยู่หัวภูมิพลอดุลยเดชได้เสด็จพระราชดำเนินพร้อมด้วยสมเด็จพระนางเจ้าสิริกิติ์ พระบรมราชินีนาถ ทรงวางศิลาฤกษ์การก่อสร้างถนนรัชดาภิเษก ณ บริเวณเชิงสะพานกรุงเทพตัดกับถนนเจริญกรุงเมื่อวันที่ 8 มิถุนายน พ.ศ. 2514 บริเวณแนวถนนตัดจากสะพานกรุงเทพผ่านถนนเจริญกรุงและต่อเชื่อมจนครบวงแหวน ปัจจุบันถือเป็นถนนวงแหวนรอบในโดยมีถนนกาญจนาภิเษก หรือ ทางหลวงพิเศษหมายเลข 9 เป็นถนนวงแหวนรอบนอก ถนนวงแหวนรอบในส่วนที่ 1 เริ่มจากสามแยกท่าพระถึงถนนเพชรบุรีตัดใหม่ ส่วนที่ 2 จากถนนพระรามที่ 4 ถึงสามแยกท่าพระ รวมระยะทางประมาณ 45 กิโลเมตร และมีพิธีเปิดถนนรัชดาภิเษกใน พ.ศ. 2519

ถนนวงแหวนรอบในรัชดาภิเษกนั้นมิได้สร้างใหม่ขึ้นทั้งหมด บางช่วงเป็นถนนที่มีอยู่แต่เดิมเช่นถนนจรัญสนิทวงศ์ (ช่วง สะพานพระราม 7 - สี่แยกท่าพระ), ถนนพระราม 3 (ช่วง สะพานกรุงเทพ - คลองเตย), ถนนอโศก หรือ ถนนสุขุมวิท 21 (ช่วง สุขุมวิท - เพชรบุรีตัดใหม่), ถนนอโศก-ดินแดง (ช่วง เพชรบุรีตัดใหม่ - พระราม 9), และถนนวงศ์สว่าง (ช่วง สี่แยกวงศ์สว่าง - สะพานพระราม 7) ส่วนช่วงอื่นๆที่สร้างขึ้นใหม่จะใช้ชื่อถนนรัชดาภิเษก

ดึงข้อมูลจาก "http://th.wikipedia.org../../../%E0%B8%96/%E0%B8%99/%E0%B8%99/%E0%B8%96%E0%B8%99%E0%B8%99%E0%B8%A3%E0%B8%B1%E0%B8%8A%E0%B8%94%E0%B8%B2%E0%B8%A0%E0%B8%B4%E0%B9%80%E0%B8%A9%E0%B8%81.html".

หมวดหมู่: ถนนในกรุงเทพมหานคร

##### Views

- บทความ
- อภิปราย
- รุ่นปัจจุบัน

##### ค้นหา